SKLEP SVETA (EU) 2022/2574

z dne 19. decembra 2022

o stališču, ki se v imenu Unije zastopa v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede podaljšanja vmesnega obdobja iz člena 552(11) navedenega sporazuma, v katerem lahko Združeno kraljestvo odstopa od obveznosti izbrisa podatkov iz evidence podatkov o potnikih po njihovem odhodu iz Združenega kraljestva

SVET EVROPSKE UNIJE JE –

ob upoštevanju Pogodbe o delovanju Evropske unije ter zlasti člena 16(2) in člena 87(2)(a) v povezavi s členom 218(9) Pogodbe,

ob upoštevanju Sklepa Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (1),

ob upoštevanju predloga Evropske komisije,

ob upoštevanju naslednjega:

(1) Na podlagi člena 542 Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna na drugi strani (v nadaljnjem besedilu: sporazum o trgovini in sodelovanju) (2), naslov III tretjega dela (Sodelovanje na področju kazenskega pregona in pravosodno sodelovanje v kazenskih zadevah) sporazuma o trgovini in sodelovanju določa pravila, na podlagi katerih se lahko podatki iz evidence podatkov o potnikih (PNR) prenesejo pristojnemu organu Združenega kraljestva, ki jih nato obdela in uporablja, za lete med Unijo in Združenim kraljestvom, ter v zvezi s tem določa posebne zaščitne ukrepe.

(2) Člen 552(4) sporazuma o trgovini in sodelovanju določa, da Združeno kraljestvo izbriše podatke o potnikih iz PNR po njihovem odhodu iz države, razen če ocena tveganja pokaže potrebo po tem, da se še naprej hranijo.

(3) Člen 552(11) sporazuma o trgovini in sodelovanju določa, da lahko Združeno kraljestvo začasno odstopa od odstavka 4 navedenega člena v vmesnem obdobju, dokler ne izvede tehničnih prilagoditev, kar mora storiti takoj, ko je mogoče. Pristojni organ Združenega kraljestva v tem vmesnem obdobju prepreči uporabo podatkov iz PNR, ki jih je treba izbrisati v skladu s členom 552(4) sporazuma o trgovini in sodelovanju, tako da za te podatke iz PNR uporabi dodatne zaščitne ukrepe iz člena 552(11), točke (a) do (d), sporazuma o trgovini in sodelovanju.

(4) V skladu s členom 552(12)(a) sporazuma o trgovini in sodelovanju neodvisni upravni organ iz člena 552(7) sporazuma o trgovini in sodelovanju poroča o tem, ali so bili dodatni zaščitni ukrepi učinkovito uporabljeni, nadzorni organ Združenega kraljestva za varstvo podatkov iz člena 525(3) sporazuma o trgovini in sodelovanju pa predloži mnenje o tem.

(5) Člen 552(10) sporazuma o trgovini in sodelovanju določa, da se člen 552(11) sporazuma o trgovini in sodelovanju uporablja zaradi posebnih okoliščin, ki Združenemu kraljestvu preprečujejo tehnične prilagoditve, potrebne za preoblikovanje sistemov za obdelavo podatkov iz PNR, ki jih je Združeno kraljestvo uporabljalo, ko se je zanj uporabljalo pravo Unije, v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju.

(6) Člen 552(13) sporazuma o trgovini in sodelovanju določa, da če posebne okoliščine iz člena 552(10) sporazuma o trgovini in sodelovanju še naprej obstajajo, Partnerski svet podaljša vmesno obdobje iz člena 552(11) sporazuma o trgovini in sodelovanju za eno leto. Partnerski svet je v ta namen 21. decembra 2021 sprejel sklep, s katerim je vmesno obdobje podaljšal do 31. decembra 2022 (3).

(7) Pod enakimi pogoji in če Združeno kraljestvo dokaže, da je doseglo znaten napredek pri preoblikovanju svojih sistemov za obdelavo PNR v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju, čeprav preoblikovanja še ni bilo mogoče dokončati, Partnerski svet podaljša vmesno obdobje za drugo in zadnje leto, tj. do 31. decembra 2023.

(8) V skladu s Pogodbama se v Uniji uporablja Direktiva (EU) 2016/681 Evropskega parlamenta in Sveta (4) o uporabi podatkov iz PNR za preprečevanje, odkrivanje, preiskovanje in pregon terorističnih in hudih kaznivih dejanj.

(9) Združeno kraljestvo je 29. septembra 2022 Specializiranemu odboru za sodelovanje na področju kazenskega pregona in pravosodno sodelovanje, ustanovljenemu s sporazumom o trgovini in sodelovanju (v nadaljnjem besedilu: specializirani odbor), predložilo oceno na podlagi člena 552(12)(b) sporazuma o trgovini in sodelovanju.

(10) Združeno kraljestvo je v svoji oceni ugotovilo, da posebne okoliščine iz člena 552(10) sporazuma o trgovini in sodelovanju še naprej obstajajo ter da je bil dosežen znaten napredek pri preoblikovanju sistemov za obdelavo PNR v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju, čeprav preoblikovanja še ni bilo mogoče dokončati. Združeno kraljestvo je navedlo, da je oblikovalo in vzpostavilo zmogljivost za izbris podatkov iz PNR v skladu s členom 552(4) sporazuma o trgovini in sodelovanju ter da je ta zmogljivost zdaj v fazi beta testiranja. Združeno kraljestvo je tudi navedlo, da razvija postopek avtomatizirane ocene tveganja na podlagi objektivnih dokazov za določitev podatkov iz PNR, ki se bodo hranili po odhodu potnika iz Združenega kraljestva. Na podlagi člena 552(13) sporazuma o trgovini in sodelovanju je specializirani odbor 13. oktobra 2022 proučil oceno Združenega kraljestva.

(11) Združeno kraljestvo je 29. septembra 2022 specializiranemu odboru predložilo tudi poročilo v skladu s členom 552(12)(a) sporazuma o trgovini in sodelovanju, ki ga je pripravil neodvisni upravni organ iz člena 552(7) sporazuma o trgovini in sodelovanju, vključno z mnenjem nadzornega organa Združenega kraljestva za varstvo podatkov iz člena 525(3) sporazuma o trgovini in sodelovanju, in ki obravnava uspešno uporabo dodatnih zaščitnih ukrepov iz člena 552(11) sporazuma o trgovini in sodelovanju.

(12) Na podlagi člena 552(13) sporazuma o trgovini in sodelovanju je specializirani odbor 13. oktobra 2022 proučil poročilo Združenega kraljestva. Ob tej priložnosti je Združeno kraljestvo odgovorilo na več vprašanj Unije in predložilo dodatne informacije o uporabi zaščitnih ukrepov za varstvo podatkov, za katere se je strinjalo, da jih bo nato dalo na voljo v pisni obliki.

(13) Združeno kraljestvo je 21. novembra 2022 predložilo navedene dodatne informacije v pisni obliki. Zato se šteje, da posebne okoliščine iz člena 552(10) sporazuma o trgovini in sodelovanju še vedno obstajajo ter da je Združeno kraljestvo dokazalo, da je doseglo znaten napredek pri preoblikovanju svojih sistemov za obdelavo podatkov iz PNR v sisteme, ki bi omogočali izbris podatkov iz PNR v skladu s členom 552(4) sporazuma o trgovini in sodelovanju, čeprav preoblikovanja še ni bilo mogoče dokončati. Zato bi moral Partnerski svet na podlagi člena 552(13) sporazuma o trgovini in sodelovanju vmesno obdobje iz člena 552(11) sporazuma o trgovini in sodelovanju podaljšati za drugo in zadnje leto, in sicer do 31. decembra 2023.

(14) Specializirani odbor je pristojni organ za spremljanje in pregledovanje izvajanja tretjega dela sporazuma o trgovini in sodelovanju, vključno z letno oceno neodvisnega upravnega organa Združenega kraljestva na podlagi člena 552(7) sporazuma o trgovini in sodelovanju o pristopu pristojnega organa Združenega kraljestva glede potrebe po hrambi podatkov iz PNR na podlagi člena 552(4). Pričakuje se, da bo Združeno kraljestvo do 31. decembra 2023 dokončalo vse tehnične prilagoditve, ki so potrebne, da se omogoči izbris podatkov iz PNR iz njegovih sistemov za obdelavo PNR v skladu s členom 552(4) sporazuma o trgovini in sodelovanju, ter o tem obvestilo specializirani odbor.

(15) Sporazum o trgovini in sodelovanju je zavezujoč za vse države članice na podlagi Sklepa (EU) 2021/689, ki temelji na členu 217 Pogodbe o delovanju Evropske unije kot njegovi materialni pravni podlagi.

(16) Tretji del sporazuma o trgovini in sodelovanju zavezuje Dansko in Irsko na podlagi Sklepa (EU) 2021/689, zaradi česar sodelujeta pri sprejetju in uporabi tega sklepa, s katerim se izvaja sporazum o trgovini in sodelovanju –

SPREJEL NASLEDNJI SKLEP:

Člen 1 Stališče, ki se v imenu Unije zastopa v Partnerskem svetu, ustanovljenem s členom 7(1) sporazuma o trgovini in sodelovanju, je, da se Unija strinja z drugim in zadnjim podaljšanjem, do 31. decembra 2023, vmesnega obdobja, v katerem lahko Združeno kraljestvo odstopa od obveznosti izbrisa podatkov iz evidence podatkov o potnikih po njihovem odhodu iz Združenega kraljestva na podlagi člena 552(13) sporazuma o trgovini in sodelovanju.

Člen 2 Sklep Partnerskega sveta se objavi v Uradnem listu Evropske unije.

Člen 3 Ta sklep začne veljati na dan sprejetja.

V Bruslju, 19. decembra 2022 Za Svet predsednik J. SÍKELA

(1) UL L 149, 30.4.2021, str. 2.

(2) UL L 149, 30.4.2021, str. 10.

(3) Sklep št. 2/2021 Partnerskega sveta, ustanovljenega s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna irska na drugi strani, z dne 21. decembra 2021 glede podaljšanja vmesnega obdobja, v katerem lahko Združeno kraljestvo odstopa od obveznosti izbrisa podatkov o potnikih iz evidence podatkov o potnikih po njihovem odhodu iz Združenega kraljestva (UL L 467, 29.12.2021, str. 6).

(4) Direktiva (EU) 2016/681 Evropskega parlamenta in Sveta z dne 27. aprila 2016 o uporabi podatkov iz evidence podatkov o potnikih (PNR) za preprečevanje, odkrivanje, preiskovanje in pregon terorističnih in hudih kaznivih dejanj (UL L 119, 4.5.2016, str. 132).